和唐人張爲秋醉歌
作者：李綱
朝代：宋

paragraphs: 秋風愈淒緊，感此梁谿翁。
煙水出砂石，風霜脫梧桐。
歲晏無與歡，步屧攜蒼笻。
俯視檻中菊，仰瞻峰頂松。
有酒聊自適，旋滴真珠紅。
長鯨吸百川，坐使玉樽空。
念古壯氣激，懷家歸興濃。
陶然不知醉，如墮烟霧中。
醉魂眇安往，夢渡江水東。
髣髴生六翮，飄忽騰雙龍。
醒來無所見，溪冷山重重。
紗窗透殘月，瓦枕來疏鐘。
起視夜將闌，星河粲玲瓏。
乘風欲輕舉，骨肉疑都融。
却思向來醉，豈離方寸地。
長醉不用醒，蕭然謝名利。